Forslag til RÅDETS AFGØRELSE om afslutning af konsultationerne med Côte d'Ivoire i henhold til artikel 366a i fjerde AVS-EF-konvention

(forelagt af Kommissionen)

BEGRUNDELSE

Efter et militærkup den 24. december 1999 i Abidjan kom hærens tidligere generalstabschef, general Gueï, til magten i Côte d'Ivoire og meddelte, at statschefen var blevet afsat, og at regeringen, nationalforsamlingen, højesteret og forfatningsrådet var blevet opløst.

Den 25. december blev der nedsat en national frelsekomité (CNSP) bestående af ni medlemmer, som alle er militærfolk, og med general Robert Gueï som formand. Den 14. januar 2000 blev der dannet en overgangsregering.

Statskuppet blev enstemmigt fordømt af det internationale samfund.

Den Europæiske Union har i sin erklæring af 30. december opfordret til fredeligt og hurtigt at genindføre et demokratisk styre i overensstemmelse med landets forfatning, til at overholde menneskerettighederne og til at garantere sikkerheden i overgangsperioden.

Den 14. januar 2000 besluttede Rådet for Den Europæiske Union at indbyde Côte d'Ivoires regering til konsultationer i henhold til artikel 366a i fjerde AVS-EF-konvention med henblik på at foretage en nærmere vurdering af situationen samt at få at vide, hvad Côte d'Ivoire agter at gøre for at sikre overholdelsen af de forhold, der har grundlæggende betydning jf. artikel 5 i denne konvention, dvs. menneskerettighederne, de demokratiske principper og retssamfundet. Disse konsultationer fandt sted i Bruxelles den 7. februar [1] i en åben og konstruktiv atmosfære.

[1] Rådets dokument nr. 6038/00 af 8. februar 2000

I sine konklusioner konstaterede EU's formandskab, at overgangsmyndighederne forpligtede sig til at træffe følgende foranstaltninger:

*Give overgangsregeringen det fulde ansvar for at lede overgangsperioden.

*Afslutte arbejdet i den rådgivende forfatnings- og valgkommission inden den 31. marts 2000.

*Overholde tidsplanen, dvs. vedtage forfatningen og afholde præsident-, parlaments- og kommunalvalg inden den 31. oktober 2000.

*Indføre gennemsigtighed i statens beslutningsproces.

*Overholde principperne om magtens tredeling, en uafhængig dømmende magt, pluralisme og gennemsigtighed, herunder pressefrihed, udtryksfrihed og fri adgang til medierne.

*Styrke revisionsindsatsen og de korrigerende foranstaltninger med sigte på at genindføre en god regeringsførelse.

*Udarbejde regelmæssige rapporter om gennemførelsen af ovennævnte foranstaltninger.

Formanden konkluderede, at Den Europæiske Union vil følge udviklingen i situationen i Côte d'Ivoire meget nøje, uden dog på nuværende tidspunkt at ville udtale sig om en eventuel suspendering af udviklingssamarbejdet. Unionen vil især sikre, at tidsplanen for valgene overholdes, og at der vedtages foranstaltninger, som sikrer gennemsigtige og demokratiske institutioner.

Som følge af disse konsultationer og i betragtning af udviklingen i situationen samt de foranstaltninger, der allerede er truffet, og de forpligtelser, som Côte d'Ivoires myndigheder har indgået, foreslår Kommissionen, at samarbejdet som et passende skridt i henhold til artikel 366a, stk. 3, i fjerde AVS-EF-konvention gennemføres ud fra en gradvis og betinget fremgangsmåde. I overgangsperioden bør samarbejdet med landet således koncentreres om ledsageforanstaltninger med henblik på hurtigt og fuldstændigt at vende tilbage til demokratiske tilstande i overensstemmelse med landets forfatning, styrkelse af retssamfundet, god regeringsførelse og det civile samfund samt om nødvendigt humanitær bistand.

Hvis betingelserne for gradvist at genetablere samarbejdet ikke opfyldes under overgangsperioden, vil Kommissionen fremlægge et nyt forslag for Rådet om de yderligere foranstaltninger, der bør træffes.

KONKLUSION

I lyset af ovenstående redegørelse og i overensstemmelse med artikel 5 og 366a i fjerde AVS-EF-konvention samt artikel 2 i Rådets afgørelse 1999/214/EF foreslår Kommissionen, at Rådet beslutter at afslutte konsultationerne med Côte d'Ivoire og for tidsrummet indtil den 31. oktober 2000 at træffe de foranstaltninger, der er beskrevet i det udkast til skrivelse, der er vedlagt udkastet til Rådets afgørelse.

Forslag til

RÅDETS AFGØRELSE

om afslutning af konsultationerne med Côte d'Ivoire i henhold til artikel 366a i fjerde AVS-EF-konvention

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til fjerde AVS-EF-konvention [2] som ændret ved aftalen undertegnet på Mauritius den 4. november 1995 [3] og som forlænget ved afgørelse nr. 1/2000 truffet af AVS-EF-Ambassadørudvalget [4],

[2] EFT L 229 af 17.8.1991, s. 3.

[3] EFT L 156 af 29.5.1998, s. 3.

[4] EFT L 56 af 1.3.2000, s. 47.

under henvisning til Rådets afgørelse 1999/214/EF om proceduren for gennemførelse af artikel 366a i fjerde AVS-EF-konvention [5], især artikel 2,

[5] EFT L 75 af 20.3.1999, s. 32

under henvisning til forslag fra Kommissionen [6], og

[6] EFT C ...

ud fra følgende betragtninger:

(1) De forhold af grundlæggende betydning, som der henvises til i artikel 5 i fjerde AVS-EF-konvention, er blevet krænket ved omstyrtningen af Côte d'Ivoires regering den 24. december 1999.

(2) I overensstemmelse med artikel 366a i fjerde AVS-EF-konvention blev der den 7. februar 2000 afholdt konsultationer med AVS-landene og Côte d'Ivoire, hvorunder de ivorianske myndigheder indgik en række særlige forpligtelser om at genindføre demokratiet inden udgangen af oktober 2000.

(3) Overholdelsen af de demokratiske principper er endnu ikke blevet genindført i Côte d'Ivoire.

(4) Det er nødvendigt at træffe særlige foranstaltninger med henblik på at støtte genindførelsen af demokrati i overgangsperioden -

TRUFFET FØLGENDE AFGØRELSE:

Artikel 1

De konsultationer, der er blevet afholdt med Côte d'Ivoire i henhold til artikel 366a, stk. 2, i fjerde AVS-EF-konvention afsluttes.

Artikel 2

De foranstaltninger, der er nærmere beskrevet i vedlagte udkast til skrivelse, vedtages som passende skridt i henhold til artikel 366a, stk. 3, i fjerde AVS-EF-konvention.

Disse foranstaltninger udløber den 31. december 2000.

Artikel 3

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den

På Rådets vegne

Formand

BILAG

Udkast til skrivelse

Hr. minister

Den Europæiske Union har i sin erklæring af 30. december 1999 givet udtryk for sin dybe bekymring over statskuppet og opløsningen af de politiske og retslige institutioner den 24. december 1999 i Côte d'Ivoire.

Den Europæiske Union lægger stor vægt på bestemmelserne i artikel 5 i fjerde AVS-EF-konvention. Overholdelsen af menneskerettighederne, de demokratiske institutioner og de retsstatslige principper er af grundlæggende betydning i denne konvention og danner grundlaget for forbindelserne mellem EU og Deres land.

Den Europæiske Union er af den opfattelse, at opløsningen af de demokratiske institutioner er en alvorlig krænkelse af ovennævnte principper.

I lyset heraf besluttede Rådet for Den Europæiske Union den 17. januar 2000 at indbyde Côte d'Ivoires myndigheder og AVS-staterne til en række konsultationer med henblik på at foretage en grundig undersøgelse af situationen i et forsøg på at afhjælpe denne.

Disse konsultationer fandt sted i Bruxelles den 7. februar i en åben og konstruktiv atmosfære. Ved denne lejlighed blev der drøftet en række grundlæggende spørgsmål, og myndighederne fremlagde deres plan for en tilbagevenden til forfatningsmæssige tilstande og en lovmæssig regering. Under disse konsultationer konstaterede Den Europæiske Union, at der allerede var truffet foranstaltninger i denne retning, og at myndighederne havde forpligtet sig til følgende i overgangsperioden:

*Give overgangsregeringen det fulde ansvar for at lede overgangsperioden.

*Afholde frie og gennemsigtige valg på grundlag af nedenstående tidsplan:

-31. marts 2000: afslutning af arbejdet i den rådgivende forfatnings- og valgkommission.

-April 2000: gennemgang af forslagene i Ministerrådet og afholdelse af folkeafstemning om forfatningen og valgloven.

-31. oktober 2000: frist for afholdelse af præsident-, parlaments- og kommunalvalg.

Hr. Seydou Diarra Minister for Planlægning, Udvikling og Samordning af regeringen

*Overholde menneskerettighederne.

*Overholde principperne om magtens tredeling, bl.a. en uafhængig dømmende magt.

*Overholde principperne om pluralisme og gennemsigtighed, herunder pressefrihed, udtryksfrihed og fri adgang til medierne.

*Fortsætte revisionsindsatsen og de korrigerende foranstaltninger med sigte på at styrke den gode regeringsførelse.

*Forelægge regelmæssige rapporter om de fremskridt, der gøres under overgangsperioden.

På baggrund af disse forpligtelser er Det Europæiske Fællesskab og medlemsstaterne indstillet på at afslutte konsultationerne i henhold til konventionens artikel 366a. Men da overholdelsen af de demokratiske principper endnu ikke er genoprettet, har EU besluttet som passende skridt i henhold til konventionens artikel 366a, stk. 3, at træffe følgende foranstaltninger, der skal ledsage Côte d'Ivoires overgang til demokrati:

*Programmer, hvorom der er indgået finansieringsaftaler, der allerede er undertegnet: gennemførelsen fortsættes som planlagt, samtidig med at det sikres, at EU-bistandens neutralitet overholdes i valgperioden, side om side med en udvidet overvågning af og kontrol med programmerne, der foretages af uafhængige instanser på nationalt plan og af Kommissionen.

*Counterpartmidler, der skal omfordeles, og programmer, hvorom der endnu ikke er indgået finansieringsaftaler: der vil blive anvendt en gradvis og betinget fremgangsmåde, hvor samarbejdet i overgangsperioden koncentreres om en opbakning af processen for tilbagevenden til en demokratisk forfatningsmæssig orden, styrkelse af retsstaten og god regeringsførelse.

*Bidrag til regionale projekter og humanitære aktiviteter vil ikke blive berørt i overgangsperioden.

*Den Europæiske Union følger overgangsprocessen nøje og forbeholder sig ret til på baggrund af de månedlige rapporter, som overgangsmyndighederne forpligter sig til at forelægge, om nødvendigt at træffe yderligere foranstaltninger. Den understreger på ny vigtigheden af en løbende politisk dialog med myndighederne i Côte d'Ivoire med henblik på at normalisere de bilaterale forbindelser.

På Kommissionens vegne På Rådets vegne